Se nibda bil-Brexit. Illum il-Prim Ministru May infurmat lill-mexxejja dwar id-diffikultajiet biex jiġi ratifikat il-ftehim f'Londra u talbet għal aktar assigurazzjonijiet li, fil-fehma tagħha, għandhom jiżblokkaw il-proċess ta' ratifika fil-House of Commons. Wara li ddiskutejna l-intervent tal-Prim Ministru bejn is-27 mexxej, u filwaqt li ħadna kont tar-rispett sħiħ tagħna lejn il-proċess parlamentari fir-Renju Unit, qbilna dwar dan li ġej: "1. Il-Kunsill Ewropew jerġa' jikkonferma l-konklużjonijiet tiegħu tal-25 ta' Novembru 2018, li fihom approva l-Ftehim dwar il-Ħruġ u d-Dikjarazzjoni Politika. L-Unjoni ssostni dan il-ftehim u beħsiebha tipproċedi bir-ratifika tiegħu. Huwa mhuwiex miftuħ għal negozjar mill-ġdid. 2. Il-Kunsill Ewropew itenni li jixtieq li fil-futur jistabbilixxi sħubija mill-qrib kemm jista' jkun possibbli mar-Renju Unit. Huwa jinsab lest li minnufih wara l-firma tal-Ftehim dwar il-Ħruġ jibda t-tħejjijiet biex jiġi żgurat li n-negozjati jkunu jistgħu jibdew kemm jista' jkun malajr wara l-ħruġ ta-Renju Unit. 3. Il-Kunsill Ewropew jissottolinja li s-soluzzjoni ta' kontinġenza hija maħsuba bħala polza tal-assigurazzjoni biex tiġi evitata fruntiera fiżika fuq il-gżira tal-Irlanda u tiġi żgurata l-integrità tas-Suq Uniku. L-Unjoni hija ddeterminata bis-sħiħ li taħdem b'mod rapidu fuq ftehim sussegwenti li, sal-31 ta' Diċembru 2020, jistabbilixxi arranġamenti alternattivi sabiex ma jkunx meħtieġ li tiskatta s-soluzzjoni ta' kontinġenza. 4. Il-Kunsill Ewropew jissottolinja wkoll li, jekk madanakollu tiskatta s-soluzzjoni ta' kontinġenza, din tapplika biss b'mod temporanju, sakemm ma tiġix sostitwita minn ftehim sussegwenti li jiżgura li tiġi evitata fruntiera fiżika. F'dak il-każ, l-Unjoni tagħmel l-almu tagħha biex tinnegozja u tikkonkludi bil-ħeffa ftehim sussegwenti li jissostitwixxi s-soluzzjoni ta' kontinġenza, u tistenna l-istess mir-Renju Unit, sabiex is-soluzzjoni ta' kontinġenza tkun biss fis-seħħ sakemm huwa strettament meħtieġ. 5. Il-Kunsill Ewropew jappella biex tiġi intensifikata l-ħidma ta' tħejjija fil-livelli kollha għall-konsegwenzi tal-ħruġ tar-Renju Unit, b'kont meħud tal-eżiti possibbli kollha." Rigward il-politika barranija, iddiskutejna l-eskalazzjoni reċenti fil-Baħar ta' Azov. Il-Kunsill Ewropew huwa unit fil-konvinzjoni li m'hemm l-ebda ġustifikazzjoni għall-użu ta' forza militari mir-Russja. Għaldaqstant, nitolbu għall-ħelsien immedjat tal-baħrin Ukreni kollha miżmuma. Ir-Russja ma għandhiex tillimita l-libertà tan-navigazzjoni mill-Istrett ta' Kerch. Filwaqt li l-UE tkompli ssegwi l-iżviluppi fil-Baħar ta' Azov, aħna se nipprovdu assistenza addizzjonali lir-reġjuni affettwati. Illejla, il-Kanċillier Merkel u l-President Macron ippreżentaw ukoll l-istat tal-implimentazzjoni tal-Ftehimiet ta' Minsk, u ddeċidejna li nġeddu s-sanzjonijiet ekonomiċi tagħna kontra r-Russja, ladarba ma sar l-ebda progress. Iddiskutejna wkoll it-tħejjijiet li għaddejjin bħalissa għall-ewwel summit bejn l-UE u l-Lega tal-Istati Għarab, li għandu jsir fi Frar li ġej fl-Eġittu. Ara l-paġna tal-laqgħa